Diari Oficial de la Generalitat Valenciana


Sumari del DOGV 4261, del 31-05-2002 (2002/5638)

ACORD d'11 de març de 2002, de la Comissió Territorial d'Urbanisme d'Alacant, relatiu al pla especial per a delimitació d'àrea de reserva de terrenys per a la constitució de patrimoni municipal de sòl industrial en APD-08 i UE-3 de l'APD-13 del municipi d'Onil.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4261

Data del DOGV
:   31-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5638


Data del document
:   11-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Onil
    * pla d'urbanisme
    * emplaçament industrial

ACORD d'11 de març de 2002, de la Comissió Territorial d'Urbanisme d'Alacant, relatiu al pla especial per a delimitació d'àrea de reserva de terrenys per a la constitució de patrimoni municipal de sòl industrial en APD-08 i UE-3 de l'APD-13 del municipi d'Onil. [2002/S5638]
  
Vist l'expedient de referència i sobre la base dels següents antecedents i consideracions
  
Antecedents de fet
  
Primer
  
L'expedient de pla especial de delimitació àrea de reserva (industrial) APD-08 es va sotmetre a informació pública durant 20 dies hàbils per acord de la Comissió de Govern d'1 d'octubre de 2001. Es va procedir a la seua publicació mitjançant anuncis en el Diari Oficial de la Generalitat Valenciana núm. 4.116, de 29 d'octubre de 2001, i en el diari Información de 24 d'octubre de 2001; es van presentar 27 al·legacions totes d'idèntic contingut que van ser desestimades íntegrament i es va aprovar provisionalment per acord de 13 de desembre de 2001.
  
El ple de l'Ajuntament, en sessió extraordinària de 31 de gener de 2002, ha desestimat la tramitació de l'alternativa tècnica del programa d'actuació integrada del sector APD-08, presentada per part dels propietaris de sòl en considerar que el seu únic objectiu és incrementar el valor d'expropiació dels seus sòls, i va procedir a la publicació del citat acord pels mateixos mitjans prevists en l'article 46.3. L'execució material està delegada per l'Ajuntament en la societat municipal Sociedad de Promoción Económica de Onil, SA.
  
Segon
  
La documentació està integrada per memòria informativa i justificativa i plànols d'informació i d'ordenació.
  
Tercer
  
L'objecte del present expedient és, a l'empara de l'article 99.1 de la Llei Reguladora de l'Activitat Urbanística, delimitar una àrea de reserva urbana per a legitimar en ella l'expropiació dels terrenys que inclou, per a la seua adscripció al patrimoni municipal de sòl. Això es justifica en la necessitat de crear una àrea per a l'establiment d'usos d'interés públic que permeta atendre les demandes socials relatives a l'ocupació i la industrialització.
  
L'àmbit d'expropiació té una superfície de 327.287 m² i abraça la part dels sòls urbanitzable sense ordenació detallada APD-08 situats a l'oest de la carretera CV-815 Onil-Sant Vicent ?per tant, s'han exclòs els terrenys situats en el marge dret de la citada carretera, que corresponen a l'empresa Playmobil-, la unitat d'execució 3 de l'APD-13, i una xicoteta porció de sòl no urbanitzable comú per a executar dues rotondes sobre la carretera CV-815.
  
D'acord amb la documentació aportada per l'Ajuntament en la sessió d'esta Comissió Territorial d'Urbanisme, la superfície de l'APD-8 inclosa en el pla especial és de 302.693,52 m2, la de l'APD-13 és de 18.371 m2 i la de sòl no urbanitzable és de 6.222,25 m2, amb la qual cosa el pla especial no varia les determinacions sobre classificació de sòl previstes en el Pla General.
  
Consideracions tecnicojurídiques
  
Primera
  
La tramitació ha estat d'acord amb el que establixen els articles 38 i següents, i 43 de la Llei Reguladora de l'Activitat Urbanística (en avant LRAU), i 168 en relació amb el 158 i 166 del Reglament de Planejament de la Comunitat Valenciana (RPCV). No obstant això, l'exposició pública es va fer per acord de la Comissió de Govern i és el ple de l'Ajuntament l'òrgan competent. No obstant això, el que sí que ens consta és que la tramitació d'este pla s'ha subjectat al procediment legal establit (idèntic per a l'aprovació de plans generals en la LRAU) i que amb posterioritat a la seua preceptiva exposició pública el ple de l'Ajuntament d'Onil (per majoria qualificada) va aprovar provisionalment el projecte amb data 13 de desembre de 2001, i el va trametre a esta Comissió Territorial d'Urbanisme d'Alacant a l'efecte de la seua aprovació definitiva autonòmica. Per això, en nom de l'eficàcia administrativa, resulta evident que el ple de l'Ajuntament d'Onil per majoria absoluta del nombre legal de membres de la corporació local va donar per bona la tramitació de l'expedient i va convalidar amb això la possible irregularitat no invalidant del procediment que, si s'escau, haguera pogut produir-se amb l'adopció de l'acte d'aprovació provisional del projecte en qüestió.
  
Segona
  
La documentació es considera completa en línies generals, de conformitat amb el que establixen els articles 27 LRAU i 89 del RPCV, a falta de diligenciar el pla aportat per l'Ajuntament en la sessió d'esta Comissió Territorial d'Urbanisme.
  
Tercera
  
L'article 276 del Text Refós de la Llei sobre el Registre del Sòl i Ordenació Urbana, de 26 de juny de 1992, legislació bàsica en la matèria i que està vigent segons el que disposa la disposició derogatòria única de la Llei 6/1998, de 13 d'abril, sobre Règim del Sòl i Valoracions, establix literalment en el seu apartat primer: «els ajuntaments que disposen de planejament general hauran de constituir el seu respectiu patrimoni municipal del Sòl, amb la finalitat de regular el mercat de terrenys, obtindre reserves de sòl per a actuacions d'iniciativa pública i facilitar l'execució del planejament.»
  
Per la seua banda, l'article 280.1 del citat text legal establix que «els béns del patrimoni municipal del sòl, una vegada incorporats al procés d'urbanització i edificació, hauran de ser destinats a la construcció d'habitatges subjectes a algun règim de protecció pública o a altres usos d'interés social, d'acord amb el planejament urbanístic»
  
D'altra banda, l'article 99 de la LRAU establix que els ajuntaments en previsió de l'ampliació dels seus patrimonis públics de sòl, podran reservar-se àrees per a legitimar en elles l'expropiació de béns immobles, qualsevol que siga la seua classificació o qualificació urbanística. La reserva, si no estiguera prevista en el Pla General, s'efectuarà mitjançant pla especial i podrà ser fins i tot prèvia a la programació dels terrenys. L'esmentada reserva s'efectuarà per a aconseguir fins socials com poden ser: crear dotacions públiques, promoure sòl urbanitzat per a atendre demandes socials, o construir habitatges subjectes a algun especial règim de protecció social.
  
Del contingut dels articles citats queda clar que l'expropiació de terrenys per a constitució o ampliació del patrimoni municipal del sòl pot tindre com una de les seues comeses obtindre reserves de sòl per a actuacions d'iniciativa pública com ocorre en el supòsit que ens ocupa. Al seu torn, estos béns una vegada urbanitzats i edificats, hauran de ser destinats als fins socials per als quals es van constituir.
  
Per tant, les determinacions contingudes en el present expedient es poden considerar en línies generals correctes, des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
No obstant això, es recorda a l'ajuntament que l'ordenació de l'àmbit que ara es delimita a fi de possibilitar la seua expropiació, s'ajustarà a la legislació urbanística vigent a la Comunitat Valenciana, i en concret, el seu desenvolupament, a l'ordenació prevista en el Pla General. Les administracions sectorials les competències de les quals estiguen afectades per l'actuació hauran d'informar sobre el planejament de desenvolupament, este pla parcial haurà d'arreplegar l'ordenació detallada de tot el sector APD-08, i el Programa que el desenvolupe repercutirà en la parcel·la que s'exclou de l'àrea de reserva ?Playmobil- les despeses d'urbanització corresponents que la doten de la condició de solar d'acord amb el que preveu l'article 72.3 de la LRAU.
  
Quarta
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de plans especials de municipis de menys de 50.000 habitants, de conformitat amb el que disposa l'article 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals citats i la resta de general i pertinent aplicació, de conformitat amb l'informe emés per la Comissió Informativa d'Urbanisme i d'acord amb el que disposen els articles 8.c) del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Consell, i 10 del Reglament Orgànic i Funcional de la Conselleria d'Obres Públiques, Urbanisme i Transports, aprovat per Decret 32/1998, de 31 de març, del Consell, acorda:
  
Aprovar definitivament el pla especial per a la delimitació d'àrea de reserva de terrenys per a la constitució de patrimoni municipal de sòl industrial en APD-08 i UE-3 de l'APD-13 del municipi d'Onil, però supeditar-ne la publicació i en conseqüència la seua eficàcia, fins que l'ajuntament remeta el pla aportat en esta Comissió, degudament diligenciat.
  
Així mateix, de conformitat amb el que disposen els articles 41 de la LRAU, 165.1 c) del Reglament de Planejament de la Comunitat Valenciana i 8 b) del Reglament dels Òrgans Urbanístics de la Generalitat Valenciana aprovat per Decret 77/1996, de 16 d'abril, es delega en el director general d'Urbanisme i Ordenació Territorial la facultat de comprovar que el citat acord es complix de forma correcta i verificat açò, ordenar la publicació de l'aprovació definitiva.
  
Amb data 17 d'abril de 2002, el president de la Comissió Territorial d'Urbanisme, va resoldre:
  
Vist l'acord adoptat per la Comissió Territorial d'Urbanisme en la sessió d'11 de març de 2002, pel qual es va aprovar definitivament l'expedient de referència, però es va supeditar la seua publicació al compliment de certes condicions, així com l'informe tècnic favorable a la documentació presentada per l'Ajuntament amb data 14 de març de 2002 que complix tots els punts del referit acord de la Comissió, resolc:
  
Ordenar la immediata publicació del referit acord d'aprovació definitiva en el Diari Oficial de la Generalitat Valenciana, a l'efecte de l'entrada en vigor, d'acord amb el que disposa l'article 59, apartats 2 i 4 de la Llei 6/1994, de 15 de novembre, de la Generalitat Valenciana Reguladora de l'Activitat Urbanística.
  
La publicació de l'aprovació definitiva excusa la seua notificació individualitzada.
  
Contra el present acord, que no esgota la via administrativa, es podrà interposar recurs d'alçada davant del conseller d'Obres Públiques, Urbanisme i Transports, en el termini d'un mes, segons disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, i l'article 14.2 del Reglament dels Òrgans Urbanístics de la Generalitat Valenciana.
  
Alacant, 6 de maig de 2002.- La secretària de la Comissió Territorial d'Urbanisme: Rosario Berjón Ayuso.